钦定古今图书集成/明伦汇编/氏族典/第224卷 > 《廖用贤尚友录》 > 阳雄
## 钦定古今图书集成/明伦汇编/氏族典/第224卷 > 《廖用贤尚友录》 > 阳雄

按《周书阳雄传》，“雄字元略，上洛邑阳人也。世为豪族。
雄起家奉朝请，累迁至都督直后、明威将军、积射将
军。从战有功，封安平县侯，加冠军将军、中散大夫，迁
通直散骑常侍、大都督，进仪同三司，除洵州刺史。蛮
帅文子荣窃据荆州之汶阳郡，又侵陷南郡之当阳、
临沮等数县。诏遣开府贺若敦、潘招等讨平之，即以
其地置平州，以雄为刺史，进爵玉城县公，加骠骑大
将军、开府仪同三司。”时寇乱之后，户多逃散，雄在所
慰抚，民并安辑。征为载师中大夫，迁西宁州总管，以
疾不拜，除通洛防主。雄处疆埸，务在保境息民，接待
敌人，必推诚仗信。入为京兆尹，寻拜民部中大夫，进
位大将军，俄转中外府长史，迁江陵总管、《四州》五防
诸军事，改封鲁阳县公。宣政元年，卒于镇。大象初，追
封鲁阳郡公。赠陈曹莒汴四州刺史，谥曰怀。子长宽
嗣。官至仪同大将军。